PREDKLADACIA správa

k návrhu nariadenia vlády Slovenskej republiky, ktorým sa ustanovujú požiadavky na kozmetické výrobky

Podnet na vypracovanie návrhu nariadenia vlády
	Návrh nariadenia vlády vypracovalo Ministerstvo zdravotníctva Slovenskej republiky v nadväznosti na zákon č. 527/2005 Z.z., ktorým sa novelizoval zákon NR SR č. 272/1994 Z.z. o ochrane zdravia ľudí v znení neskorších predpisov a v zmysle určenia gestorstva uznesením vlády SR č. 983 do dňa 14. októbra 2003. 

Vyjadrenie účelu a odôvodnenie potreby návrhu nariadenia
Citovanou novelou zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov boli zrušené § 14 až 16, ktoré ustanovovali povinnosti fyzických a právnických osôb zaoberajúcich sa výrobou, dovozom, umiestňovaním na trh a predajom kozmetických výrobkov. 
Účelom návrhu nariadenia vlády je prijatie všeobecne záväzného právneho predpisu, ktorý ustanoví požiadavky na výrobu, dovoz, umiestnenie na trh a predaj kozmetických výrobkov, podrobnosti o zložení kozmetických výrobkoch, údajoch oznamovaných na účely lekárskeho ošetrenia a dosiahnutie úplnej transpozície ustanovení smernice Rady 76/768/EHS v znení jej neskorších noviel.

Obsah návrhu nariadenia
Návrh nariadenia vlády úplne transponuje príslušné smernice Európskej komisie a ustanovuje požiadavky na kozmetické výrobky v súlade s právom Európskych spoločenstiev a právom Európskej únie.

Dopad na štátny rozpočet
	Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 42 subjektom v dňoch od 17. augusta 2005 do 9. septembra 2005 v bežnej 15-dňovej lehote. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu nariadenia
	Nie je dôvod nesprístupňovania návrhu nariadenia vlády.